D12

D12 (dar žinoma kaip D-12, The Dirty Dozen, D-Twizzy ir Detroit-Twelve) – JAV hiphopo grupė, kilusi iš Detroito, Mičigano, JAV.

Šios grupės albumai yra pasiekę Amerikos, Jungtinės Karalystės ir Australijos albumų topų pirmąsias vietas – „Devil's night“ 2001 m. ir „D12 World“ 2004 m.

D12 oficialiai susikūrė 1996 m., bet plačios auditorijos buvo pastebėta tik tada, kai žymiausias grupės narys Eminem pasiekė tarptautinę šlovę ir pripažinimą.

Istorija

Ankstyvoji karjera 
Proof, grupės krikštatėvis, subūrė grupę iš vietinių Detroito MC. Ją sudarė Bizarre, Eminem, Eye Kyu, Fuzz ir pats Proof. Tuo metu (~1996 m.) grupė buvo palaidas, netvirtos sudėties, reperių kolektyvas, kuris savo struktūra ir veikla buvo panašus į Amerikos hiphopo supergrupę Wu-Tang Clan. Kai kurie D12 kolektyvo nariai tiesti savo asmeninį kelią į šlovę pradėjo dešimtojo dešimtmečio pabaigoje. Firmos „Inner City Entertainment’s“ Bizarre buvo pripažintas savaitinio topo naujiena – „Flava of the Week“ – laimėtoju. Jis išleido savo solinį albumą „Attack Of The Weirdos“ ir tapo pilnaverčiu grupės The Outsidaz nariu kartu su Eminem, Rah Digga ir Young Zee. Proof tapo repo žurnalo „The Source“ surengtų laisvojo stiliaus repavimo (freestyle) varžybų laimėtoju 1998 m.

Prieš grupės kilimą į aukštumas, dėl įvairių priežasčių ją paliko Killa Hawk ir Fuzz. Pagrindinė priežastis, kodėl Fuzz Scoota paliko D12 buvo nesutarimai su Proof (bent jau taip teigia Proof Eminemo knygoje „Angry Blond“). D12 ankstyvojoje savo gyvavimo stadijoje patyrė daug pokyčių, po kurių joje ilgam liko tik keturi oficialūs nariai – Proof, Eminem, Bizarre ir Eye Kyu. Eminem po kurio laiko paliko grupę ir bandė kurti muziką kaip solo atlikėjas, globojamas repo grupės NWA buvusio nario, prodiuserio Dr. Dre. Po jo pasitraukimo D12 kaip grupė buvo laikoma iširusia, bet, Eminem pasirašius sutartį su didele įrašų kompanija, Proof nusprendė prikelti grupę. Jam pavyko įkalbėti vietinį Detroito hiphopo duetą Da Brigade prisijungti prie D12. Da Brigade sudarė Eminem ir Proof draugas Kon Artis, kuris prodiusavo pirmąjį Eminem albumą „Infinite“, ir tuo metu beveik niekam nežinomas Detroito MC Kuniva. Kon Artis tuo metu dar nerepavo, o prodiusavo grupę, tačiau nusprendė prisijungti prie D12 po to, kai tai padarė Kuniva. Kuniva vėliau su kolektyvu supažindino Bugz, MC, netrukus tapusį grupės nariu. Bizarre taip pat sugrįžo į grupę, bet kitas buvęs jos narys, Eye Kyu, nutarė, kad jo ir D12 požiūriai skiriasi, todėl nusprendė nebegrįžti. D12 trūko šeštojo nario, kurį kaip savo draugą pakvietė pats nesenai prie grupės prisijungęs Bugz. Paskutiniu nariu, galutinai suformavusiu kolektyvą, tapo Swifty McWay (dar žinomas kaip Swift), tuo metu repavęs mažai žinomame hiphopo duete Da Rabeez.

Kai D12 pilnai susiformavo, visi grupės nariai pasižadėjo vienas kitam, kad tas, kuriam pirmajam pasiseks solo karjera, sugrįš ir pasiims likusius su savimi.

Kelias į šlovę 
Pirmasis, kuriam pasisekė solinė karjera, buvo Eminem. 1997 m. jis įrašė nepriklausantį jokiai įrašų kompanijai EP, pavadintą „The Slim Shady LP“, kuris patraukė žymaus MC ir prodiuserio Dr. Dre dėmesį. Dr. Dre dėka Eminem labai greitai pasirašė sutartį su leidybine muzikos kompanija „Aftermath/Interscope“. Eminem nepamiršo savo pažado, duoto kitiems D12 nariams, todėl, pasak Dr. Dre, įrašinėdamas savo debiutinį albumą „The Slim Shady LP“, primygtinai prašė Dr. Dre, kad padėtų gauti sutartį ir kitiems grupės nariams. Dr. Dre patarė jam pirmiausia užsitikrinti savo, kaip MC, stabilumą ir patikimumą kompanijos vadovų akyse, o jau po to pradėti rūpintis savo grupe.

1999 m. išleistas „The Slim Shady LP“, kurio vien Jungtinėse Valstijose buvo parduota apie keturis milijonus kopijų, garantavo Eminem tarptautinės žvaigždės statusą. Pasinaudojęs Dr. Dre patarimu ir užsitikrinęs sau vietą „Aftermath/Interscope“, jis nusprendė įvykdyti duotą pažadą. Gavęs „Aftermath/Interscope“ leidimą, Eminem įkūrė dukterinę kompaniją „Shady Records“, kurios pirmaisiais atlikėjais tapo D12.

Bugz ir Proof mirtis 
Po kontrakto pasirašymo, D12 pradėjo koncertuoti kartu su Eminem pastarojo gastrolėse. Prieš koncertą Detroite Bugz dalyvavo iškyloje, kuri pasibaigė jo mirtimi. Po kovos su vandens pistoletais D12 narys susiginčijo su kitu iškylos dalyviu. Ginčui įsiliepsnojus, pastarasis nuėjo prie savo automobilio, išsitraukė šaunamąjį ginklą ir pradėjo šaudyti Bugz pusėn. Bugz buvo sužeistas trijų kulkų, taip pat jį partrenkė užpuoliko mašina, šiam bandant pasprukti iš nusikaltimo vietos. Incidentas buvo atsitiktinai nufilmuotas ir tą patį vakarą parodytas vietinėje žinių laidoje.

D12 nariai buvo sukrėsti netekties, kuri vėliau paveikė jų muziką. Vienas iš paskutinių dalykų, kurių Bugz prašė Proof, buvo priimti Swifty McWay į kolektyvą. Deja, Bugz žuvo praėjus vos porai savaičių po Swift prisijungimo, ir likę komandos nariai pradėjo abejoti grupės ateitimi ir būtinybe tęsti savo veiklą. Tuomet Eminem pasisiūlė pakeisti Bugz tuose koncertuose, į kuriuos D12 buvo pakviesti dar prieš Bugz mirtį; galiausiai Eminem vėl tapo D12 nariu.

Bugz atminimui, D12 įrašė kūrinį „Good Die Young“, išleistą antrame grupės albume „D12 World“. Albume taip pat yra kūrinys „Bugz '97“, kuris iš tikrųjų buvo 1997 m. išleistos Bugz dainos „Desperados“ ištrauka. Pirmasis D12 LP „Devil's Night“ taip pat buvo skirtas Bugz atminimui, kaip ir Eminem antrasis albumas „The Marshall Mathers LP“. Vėliau buvo nužudytas ir grupės krikštatėvis Proof.

Sėkmė 
Grupė išleido du albumus, „Devil’s Night“ ir „D12 World“, debiutavusius pirmojoje pozicijoje „Billboard“ muzikos tope Jungtinėse Amerikos Valstijose bei pasiekė aukštas pozicijas kitų valstybių topuose. Abiejų albumų hitai – „Purple Pills“ (dėl necenzūrinio turinio viešajai auditorijai buvo pateiktas cenzūruotas kūrinys „Purple Hills“), „Fight music“, „How Come“, „My Band“ ir „40 Oz“ – tapo hiphopo istorijos klasika.

D12 taip pat sukūrė dainą „Lies & Rumours“ filmo „Visa tiesa apie ryklį“ (Shark Tale) garso takeliui.

Beveik visą gyvavimo laikotarpį D12 buvo nustelbta Eminem šlovės, dažnai ji koncertuodavo tik kaip apšildanti Eminem grupė, kol jis įrašinėjo „Encore“ albumą. Nors ir užgožti vienintelio D12 baltaodžio šlovės, Proof ir Bizarre išleido gana sėkmingus solo albumus „Hannicap Circus“ (Bizarre) ir „Searching for Jerry Garcia“ (Proof) 2005 metais. 2002 metais D12, be Eminem, įrašė kūrinį „She-Devil“ kartu su reperiu Tech N9ne, įėjusį į Tech N9ne albumą „Absolute Power“. Teigiama, kad Eminem taip pat nebus labai pastebimas trečiajame ir, kaip teigiama, paskutiniajame D12 albume „The Ambition“, pasirodysiančiame 2008 metų pavasarį. Manoma, kad net 70 procentų albumo kūrinių bus sukurti nedalyvaujant Eminem.

Nuorodos 
 

JAV repo atlikėjai